CELEX: 32007R0092
Language: fi
Date: 2007-01-30 00:00:00
Title: Komission asetus (EY) N:o 92/2007, annettu 30 päivänä tammikuuta 2007 , puhdistamoihin markkinointivuonna 2006/2007 toimitettavan, AKT-maista ja Intiasta peräisin olevan raa’an ruokosokerin täydentävän määrän vahvistamisesta

31.1.2007   
            
            
               FI
            
            
               Euroopan unionin virallinen lehti
            
            
               L 22/10
            
         
      KOMISSION ASETUS (EY) N:o 92/2007,
   annettu 30 päivänä tammikuuta 2007,
   puhdistamoihin markkinointivuonna 2006/2007 toimitettavan, AKT-maista ja Intiasta peräisin olevan raa’an ruokosokerin täydentävän määrän vahvistamisesta
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon sokerialan yhteisestä markkinajärjestelystä 20 päivänä helmikuuta 2006 annetun neuvoston asetuksen (EY) N:o 318/2006 (1), ja erityisesti sen 29 artiklan 4 kohdan toisen alakohdan,
   sekä katsoo seuraavaa:
   
               (1)
            
            
               Asetuksen (EY) N:o 318/2006 29 artiklan 4 kohdassa säädetään, että tuontitullien kantaminen mainitun asetuksen liitteessä VI tarkoitetuista maista peräisin olevasta raa’asta ruokosokerista keskeytetään sellaisen täydentävän tuontimäärän osalta, joka tarvitaan markkinointivuosina 2006/2007, 2007/2008 ja 2008/2009 yhteisön puhdistamojen riittävien hankintojen varmistamiseksi.
            
         
               (2)
            
            
               Täydentävä määrä olisi laskettava eräissä tariffikiintiöissä tai eräiden etuuskohtelusopimusten mukaisesti tapahtuvaa sokerialan tuotteiden tuontia ja puhdistusta koskevista yksityiskohtaisista soveltamissäännöistä markkinointivuosiksi 2006/2007, 2007/2008 ja 2008/2009 28 päivänä kesäkuuta 2006 annetun komission asetuksen (EY) N:o 950/2006 (2) 19 artiklan mukaisesti yhteisön raakasokerin arvioidun ja kattavan hankintataseen perusteella. Tase osoitti markkinointivuoden 2006/2007 osalta, että on tarpeen tuoda täydentävä määrä raakasokeria, jotta yhteisön puhdistamojen hankintatarpeet voidaan tyydyttää.
            
         
               (3)
            
            
               Puhdistamoihin 1 päivän heinäkuuta 2006 ja 30 päivän syyskuuta 2007 välisenä ajanjaksona toimitettavan, AKT-maista ja Intiasta peräisin olevan raa’an ruokosokerin täydentävän määrän vahvistamisesta 18 päivänä elokuuta 2006 annetussa komission asetuksessa (EY) N:o 1249/2006 (3) ensimmäiseksi täydentäväksi määräksi vahvistetaan 82 500 tonnia, jotta voidaan täyttää markkinointivuoden 2006/2007 ensimmäisten kuukausien kaikkein kiireellisimmät hankintatarpeet. Koska asetuksen (EY) N:o 318/2006 19 artiklan mukaista sokerin markkinoilta poistamista ei toteuteta, mainitun asetuksen 29 artiklan 1 kohdassa tarkoitettua perinteistä hankintatarvetta puhdistusta varten ei alenneta. Lisäksi Portugalin sokerikiintiötä on alennettu yli 50 prosenttia markkinointivuonna 2006/2007. Sen vuoksi asetuksen (EY) N:o 318/2006 29 artiklan 2 kohdan b alakohdan nojalla Portugalille mainitun asetuksen 29 artiklan 1 kohdan mukaisesti vahvistettua perinteistä hankintatarvetta korotetaan täydentävällä 35 000 tonnilla.
            
         
               (4)
            
            
               Sen vuoksi on yhteisön puhdistamojen riittävien hankintojen varmistamiseksi aiheellista vahvistaa markkinointivuodeksi 2006/2007 120 000 tonnin suuruinen täydentävän sokerin määrä.
            
         
               (5)
            
            
               Nämä puhdistamoiden riittävät hankinnat voidaan taata ainoastaan, jos noudatetaan tuensaajamaiden välillä tehtyjä perinteisiä vientisopimuksia. Sen vuoksi on tarpeen eritellä tuensaajamaat tai tuensaajamaiden ryhmät. Intian osalta asetuksessa (EY) N:o 1249/2006 vahvistetut määrät vastaavat jo perinteistä tuontimäärää. Sen vuoksi Intiaa varten avataan 3 500 tonnin rajoitettu määrä. Jäljellä olevat määrät olisi vahvistettava AKT-maille, jotka ovat yhdessä sitoutuneet täytäntöönpanemaan välillään määrien jakamismenettelyt varmistaakseen puhdistamoiden asianmukaiset hankinnat.
            
         
               (6)
            
            
               Ennen kyseisen täydentävän sokerin tuontia puhdistamoiden on sovittava tuensaajamaiden ja kaupan alan toimijoiden kanssa hankintaa ja laivausta koskevat järjestelyt. Jotta ne voisivat valmistautua tuontitodistuksen hakemiseen ajoissa, on aiheellista säätää, että tämä asetus tulee voimaan julkaisupäivänään.
            
         
               (7)
            
            
               Tässä asetuksessa säädetyt toimenpiteet ovat sokerin hallintokomitean lausunnon mukaiset,
            
         ON ANTANUT TÄMÄN ASETUKSEN:
   1 artikla
   Vahvistetaan asetuksessa (EY) N:o 1249/2006 säädettyjen määrien lisäksi markkinointivuodeksi 2006/2007 120 000 tonnin suuruinen täydentävän raa’an ruokosokerin määrä valkoisen sokerin ekvivalenttina ilmaistuna:
   
               a)
            
            
               116 500 tonnia ilmaistuna asetuksen (EY) N:o 318/2006 liitteessä VI luetelluista maista peräisin olevana valkoisena sokerina Intiaa lukuun ottamatta;
            
         
               b)
            
            
               3 500 tonnia ilmaistuna Intiasta peräisin olevana valkoisena sokerina.
            
         2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä tammikuuta 2007.
      
         
            Komission puolesta
         
         Mariann FISCHER BOEL
         
         
            Komission jäsen
         
      
   
   
      (1)  EUVL L 58, 28.2.2006, s. 1. Asetus sellaisena kuin se on viimeksi muutettuna asetuksella (EY) N:o 2011/2006 (EUVL L 384, 29.12.2006, s. 1).
   
      (2)  EUVL L 178, 1.7.2006, s. 1. Asetus sellaisena kuin se on viimeksi muutettuna asetuksella (EY) N:o 2031/2006 (EUVL L 414, 30.12.2006, s. 43).
   
      (3)  EUVL L 227, 19.8.2006, s. 22.